钦定古今图书集成/明伦汇编/官常典/第743卷 > 南企仲
## 钦定古今图书集成/明伦汇编/官常典/第743卷 > 南企仲

按《明外史》本传：“企仲，字伯穉，渭南人。祖大吉，正德中
进士，历绍兴知府，有声。王守仁方家居，大吉从之游，
为辟稽山书院，聚诸生讲学，守仁极称之。企仲举万
历八年进士，以祖母年高，请终养。时相张居正夺情，
为其所恶，下抚按勘问，时论骇焉。十二年，起授兵部
主事，乞假归。里人有寓赀其家者，夫妇并没，企仲呼”
其子还之。尚书孙丕扬闻其事，遂调之吏部，企仲不
知也。历考功文选郎中，擢太常少卿，进太仆卿。陈《马
政》七事，多见施行。三十年，帝以疾诏免矿税，释系囚，
录建言贬斥诸臣。既而悔之，命矿税如故，馀所司议
行。而吏、刑二尚书李戴、萧大亨迟回数日未奏，企仲
抗疏劾之，请亟罢二臣以谢天下。敕“二部如诏奉行，
以收人心。”帝大恚，传谕尽停二事。嘉戴大亨守法，而
落企仲一官。戴等引咎，乞毋以人言中止。帝竟不从。
是时，给事中萧近高、御史李培、余懋衡亦上疏请信
明诏。帝益怒，并夺其俸。因命曩岁降谪若邹元标等
官，六品以上者，镌二秩；用六品以下者，贬杂职；杂职
者，斥为民。旨下，举朝大骇。辅臣合词论救。报曰：“朕怒
南企仲当君父遘疾时，狂言无上，又使新进言官逞
臆妄论，故有此旨。今镌二秩者，停俸一年；贬杂职者，
镌一秩；为民者，并免。”先是，起废命下，中外欢呼。至是
更以人言重其罚，朝野益失望。于是廷臣有咎企仲
激沮者。刑科给事中张凤翔遂劾企仲先为吏部挤
同官武之望而去之，见摈清议，故假“建言博名”，遂削
企仲籍。天启初，起太常卿。迁南京户部右侍郎，引疾
归。崇祯二年，荐起南京户部尚书。明年就改吏部。寻
以老致仕。李自成陷渭南，不食而卒，年八十七。赠太
子太保。